b'\n_START_ARTICLE_\nHipogeu Bandrich\n_START_SECTION_\nDescripci\xc3\xb3\n_START_PARAGRAPH_\nEs tracta d\'una sepultura molt senzilla la qual s\'allunya de l\'opul\xc3\xa8ncia i riquesa compositiva que podem contemplar en monuments com ara el Pante\xc3\xb3 Casanovas i Terrats, el Pante\xc3\xb3 Costa i Maci\xc3\xa0, o b\xc3\xa9 en l\'Hipogeu Conill i Aldrich. I \xc3\xa9s que l\'arquitecte ha optat aqu\xc3\xad a l\'abstracci\xc3\xb3 total prescindint aix\xc3\xad de tota elaboraci\xc3\xb3 tem\xc3\xa0tica, aix\xc3\xad com d\'una representaci\xc3\xb3 escult\xc3\xb2rica figurada. Els \xc3\xbanics elements que trenquen amb aquesta simplicitat compositiva s\xc3\xb3n els quatre pilons o pivots ubicats respectivament en les quatre cantonades de la base rectangular de la tomba, conformant aix\xc3\xad un marc f\xc3\xadsic. La sepultura presenta unes p\xc3\xa8ssimes condicions de conservaci\xc3\xb3 i manteniment com aix\xc3\xad ho acredita la l\xc3\xa0pida de "negre de B\xc3\xa8lgica" en la qual es pot llegir els noms dels que varen ser enterrats a la sepultura, els de "Miquel i Victorina Bandrich", i que est\xc3\xa0 parcialment esquerdada i fragmentada.\n_START_SECTION_\nHist\xc3\xb2ria\n_START_PARAGRAPH_\nLa construcci\xc3\xb3 de l\'hipogeu Bandrich, i paral\xc2\xb7lelament la de l\'Hipogeu Matar\xc3\xb3 i Vilallonga, l\'Hipogeu Conill i Aldrich, l\'Hipogeu Durall i Carreras i l\'Hipogeu Pujol i Conill tamb\xc3\xa9 al cementiri de Lloret, s\'han atribu\xc3\xaft a l\'arquitecte Bonaventura Conill i Montobbio, el qual va ser un arquitecte i dibuixant del segle XIX-XX, nascut a Barcelona en el 1876 i mort en la mateixa ciutat en el 1946. Amb el t\xc3\xadtol d\'arquitecte expedit el 1898, va ser un visitant asidu del taller d\'Antoni Gaud\xc3\xad. Si Puig i Cadafalch es reconeixia deixeble de Dom\xc3\xa8nech i Montaner, al mestratge del qual caldria afegir el de Galliss\xc3\xa0, Bonaventura Conill manifest\xc3\xa0 de forma oberta i incondicional l\'admiraci\xc3\xb3 que sentia per Gaud\xc3\xad. El projecte est\xc3\xa0 data del setembre de 1904 i l\'autoritzaci\xc3\xb3 per la seva realitzaci\xc3\xb3 es va concedir el 15 de setembre 1904. La propiet\xc3\xa0ria era Victoriana Bandrich Boadas, v\xc3\xaddua de Bandrich._NEWLINE_Obra de Bonaventura Conill seva va ser la moderna esgl\xc3\xa9sia Parroquial de Sant Rom\xc3\xa0 de Lloret de Mar. En la seva joventut va combinar les tasques d\'arquitecte amb les d\'il\xc2\xb7lustrador, col\xc2\xb7laborant en el setmanari Cu-Cut de Barcelona. A part d\'aquest hipogeu Bonaventura Conill i Montobbio tamb\xc3\xa9 \xc3\xa9s el responsable de la factura de dos edificis importants de Lloret de Mar com s\xc3\xb3n, per una banda l\'Antic Escorxador actual casal de joves de Lloret, mentre que per l\'altra l\'Antic Can Gelats.'